*****

ΚΑΝΟΝΙΣΜΟΣ (ΕΟΚ) αριθ. 2711/84 ΤΗΣ ΕΠΙΤΡΟΠΗΣ

της 26ης Σεπτεμβρίου 1984

που προβλέπει ορισμένες λεπτομέρειες εφαρμογής του κανονισμού (ΕΟΚ) αριθ. 2261/84 για την περίοδο εμπορίας 1984/85 όσον αφορά τις οργανώσεις παραγωγών ελαιολάδου και τις ενώσεις τους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2260/84 (2) και ιδίως από το άρθρο 5,

τον κανονισμό (ΕΟΚ) αριθ. 2261/84 του Συμβουλίου της 17ης Ιουλίου 1984 για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και τις οργανώσεις παραγωγών ελαιολάδου (3), και ιδίως τα άρθρα 19 και 20,

Εκτιμώντας:

ότι ο κανονισμός (ΕΟΚ) αριθ. 2261/84, κατά τον καθορισμό των γενικών κανόνων όσον αφορά τη χορήγηση της ενίσχυσης στην παραγωγή ελαιολάδου και τις οργανώσεις παραγωγών, προβλέπει για τις οργανώσεις αυτές καθώς και για τις ενώσεις τους, την εκπλήρωση ορισμένων καθηκόντων που είναι απαραίτητα για την ορθή λειτουργία του καθεστώτος ενισχύσεων στην παραγωγή·

ότι, για να διευκολυνθεί η σύσταση και η αναγνώριση, όσο το δυνατόν συντομότερα, των οργανώσεων αυτών καθώς και των ενώσεών τους για την περίοδο εμπορίας 1984/85, είναι ανάγκη να προβλεφθούν προσωρινές λεπτομέρειες εφαρμογής που περιλαμβάνουν, μεταξύ άλλων, τη δυνατότητα προσωρινής αναγνώρισης των οργανώσεων και των ενώσεών τους και τη δυνατότητα, για τα κράτη μέλη, να αναγνωρίσουν, υπό ορισμένους όρους, τις ήδη υφιστάμενες οργανώσεις και ενώσεις·

ότι στο άρθρο 20 δεύτερο εδάφιο του κανονισμού (ΕΟΚ) αριθ. 2261/84 προβλέπεται ότι τα κράτη μέλη μπορούν μετά από διαβουλεύσεις με την Επιτροπή και έχοντας υπόψη τα ειδικά προβλήματα, να λάβουν υπόψη τους για ορισμένη περίοδο συμπληρωματικά κριτήρια για την αναγνώριση των οργανώσεων παραγωγών και των ενώσεών τους· ότι με στόχο την ορθή διοικητική διαχείριση, πρέπει να προβλεφθεί προθεσμία μέσα στην οποία τα κράτη μέλη που αποφασίζουν να κάνουν χρήση της δυνατότητας αυτής, υποβάλουν στην Επιτροπή τα συμπληρωματικά αυτά κριτήρια·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1984/85, τα κράτη μέλη μπορούν να αναγνωρίσουν ως οργανώσεις παραγωγών κατά την έννοια του κανονισμού αριθ. 136/66/ΕΟΚ, οργανώσεις παραγωγών που αποτελούνται από μεμονωμένους ελαιοκαλλιεργητές ή/και οργανώσεις παραγωγής και αξιοποίησης ελαιών και ελαιολάδου οι οποίες συγκεντρώνουν μόνο ελαιοκαλλιεργητές της ίδιας οργάνωσης, που έχει συσταθεί βάσει των κανονισμών του Συμβουλίου (ΕΟΚ) αριθ. 2752/78 (4), (ΕΟΚ) αριθ. 2377/79 (5), (ΕΟΚ) αριθ. 2528/80 (6), (ΕΟΚ) αριθ. 2989/81 (7), και (ΕΟΚ) αριθ. 2958/82 (8), και λειτουργούν ήδη κατά το χρόνο έναρξης ισχύος του παρόντος κανονισμού, υπό τον όρο ότι:

α) υποβάλλουν αίτηση το αργότερο στις 31 Οκτωβρίου 1984·

β) πληρούν τους όρους που προβλέπονται στο άρθρο 20γ παράγραφος 1 του κανονισμού αριθ. 136/66/ΕΟΚ.

2. Όσον αφορά την ίδια περίοδο εμπορίας, τα κράτη μέλη μπορούν να προβούν σε αναγνώριση των ενώσεων των οργανώσεων παραγωγών. που αναγνωρίζονται σύμφωνα με την παράγραφο 1 υπό τον όρο ότι:

α) υποβάλλουν αίτηση το αργότερο στις 31 Οκτωβρίου 1984·

β) πληρούν τους όρους που προβλέπονται στο άρθρο 20γ παράγραφος 2 του κανονισμού αριθ. 136/66/ΕΟΚ.

Άρθρο 2

1. Για να λάβουν αναγνώριση από την έναρξη της περιόδου εμπορίας 1984/85, οι οργανώσεις παραγωγών υποβάλλουν αίτηση στις αρμόδιες αρχές του ενδιαφερόμενου κράτους μέλους το αργότερο στις 31 Οκτωβριόυ 1984.

2. Το ενδιαφερόμενο κράτος μέλος μόλις λάβει την αίτηση που αναφέρεται στην παράγραφο 1, μπορεί να προβεί σε προσωρινή αναγνώριση των εν λόγω οργανώσεων.

Η προσωρινή αυτή αναγνώριση καθίσταται οριστική μόλις το ενδιαφερόμενο κράτος μέλος διαπιστώσει ότι πληρούνται οι όροι αναγνώρισης που προβλέπονται στο άρθρο 20γ παράγραφος 1 του κανονισμού αριθ. 136/66/ΕΟΚ και στο άρθρο 4 του κανονισμού (ΕΟΚ) αριθ. 2261/84.

Σε περίπτωση που διαπιστωθεί ότι δεν πληρούται ένας από τους όρους αναγνώρισης, η προσωρινή έγκριση ανακαλείται αναδρομικά.

3. Τα ενδιαφερόμενα κράτη μέλη πρέπει να ελέγχουν εάν πληρούνται οι όροι αναγνώρισης, σε προθεσμία τριών μηνών από την ημερομηνία παραλαβής της αίτησης που αναφέρεται στην παράγραφο 1.

4. Όσον αφορά την προσωρινή αναγνώριση και την ανάκλησή της, καθώς και τις προθεσμίες που πρέπει να τηρούνται, οι διατάξεις του παρόντος άρθρου εφαρμόζονται και στις ενώσεις των οργανώσεων.

Άρθρο 3

Οι ελαιοκαλλιεργητές που ήταν μέλη αναγνωρισμένης οργάνωσης παραγωγών για την περίοδο εμπορίας 1983/84 μπορούν, μέχρι τις 31 Ιανουαρίου 1985, να καταστούν μέλη αναγνωρισμένης οργάνωσης σύμφωνα με το άρθρο 1 ή 2 χωρίς να απολέσουν το δικαίωμα να λάβουν την ενίσχυση που χορηγείται για την ποσότητα ελαιολάδου που έχει πραγματικά παραχθεί.

Άρθρο 4

Για την περίοδο εμπορίας 1984/85, τα ενδιαφερόμενα κράτη μέλη καθορίζουν τις οικονομικές περιφέρειες που αναφέρονται στο άρθρο 9 παράγραφος 1 του κανονισμού (ΕΟΚ) αιρθ. 2261/84 και διαβιβάζουν αμέσως στην Επιτροπή τον κατάλογο των περιφερειών αυτών.

Άρθρο 5

Εάν, για την περίοδο εμπορίας 1984/85, ένα κράτος μέλος αποφασίσει να κάνει χρήση της δυνατότητας που προβλέπεται στο άρθρο 20 του κανονισμού (ΕΟΚ) αριθ. 2261/84, πρέπει να υποβάλει στην Επιτροπή τα συμπληρωματικά κριτήρια για την αναγνώριση των οργανώσεων παραγωγών και των ενώσεων τους, το αργότερο στις 30 Σεπτεμβρίου 1984.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Σεπτεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 208 της 3. 8. 1984, σ. 1.

(3) ΕΕ αριθ. L 208 της 3. 8. 1984, σ. 3.

(4) ΕΕ αριθ. L 331 της 28. 11. 1978, σ. 8.

(5) ΕΕ αριθ. L 274 της 31. 10. 1979, σ. 1.

(6) ΕΕ αριθ. L 259 της 2. 10. 1980, σ. 1.

(7) ΕΕ αριθ. L 299 της 20. 10. 1981, σ. 15.

(8) ΕΕ αριθ. L 309 της 5. 11. 1982, σ. 28.